**Αθήνα, 22 Οκτωβρίου 2018**

**ΠΡΟΣ: Π.Ο.Ε.Υ.Π.Σ**

**Για ενημέρωση πρωτοβάθμιων**

**Ενώσεων & μελών τους**

**ΘΕΜΑ: *ΠΑΡΑΓΡΑΦΗ ΜΙΣΘΟΛΟΓΙΚΩΝ ΑΠΑΙΤΗΣΕΩΝ***

Με αφορμή ερωτήματα που έχουν διατυπωθεί για το θέμα της παραγραφής των αξιώσεων κατά του Δημοσίου για μισθολογικές διαφορές και συγκεκριμένα αν αυτή είναι διετής ή πενταετής σας γνωρίζω τα ακόλουθα :

**1.** Σύμφωνα με τη διάταξη του άρθρου 140 παραγρ. 3 Ν. 4270/2014 (ΦΕΚ Α’ 143) με την οποία επί της ουσίας επανελήφθη η ισχύουσα πριν την έναρξη ισχύος του ανωτέρω νόμου διάταξη του άρθρου 90 παραγρ. 3 του Ν. 2362/1995 «Περί δημοσίου λογιστικού, ελέγχου δαπανών του Κράτους» «Η απαίτηση οποιουδήποτε των με σχέση δημοσίου ή ιδιωτικού δικαίου υπαλλήλων του Δημοσίου, πολιτικών ή στρατιωτικών, κατ` αυτού, που αφορά σε αποδοχές ή άλλες κάθε φύσεως απολαβές αυτών ή αποζημιώσεις, έστω και αν βασίζεται σε παρανομία των οργάνων του Δημοσίου ή στις περί αδικαιολογήτου πλουτισμού διατάξεις, **παραγράφεται μετά διετία από τη γένεση της».**

Επίσης σύμφωνα με τη διάταξη του άρθρου 141 Ν. 4270/2014 και πριν την έναρξη ισχύος αυτού, του άρθρου 91 εδ. α` του Ν. 2362/1995 «Η παραγραφή οποιασδήποτε απαίτησης κατά του Δημοσίου αρχίζει από το τέλος του οικονομικού έτους μέσα στο οποίο γεννήθηκε και είναι δυνατή η δικαστική της επιδίωξη, με την επιφύλαξη κάθε άλλης ειδικής διάταξης του νόμου αυτού».

**2.** **Από το συνδυασμό των παραπάνω διατάξεων συνάγεται ότι με την πρώτη ρυθμίζεται ειδικά το θέμα της παραγραφής των αξιώσεων των με σχέση δημοσίου ή ιδιωτικού δικαίου υπαλλήλων του Δημοσίου κατά αυτού, που αφορούν σε αποδοχές ή άλλες κάθε φύσεως απολαβές ή αποζημιώσεις και ορίζεται ως χρονικό σημείο έναρξης αυτής η γένεση μιας εκάστης.**

**Η διάταξη του άρθρου 140 παρ. 3 Ν. 4270/2014 όπως και η συναφής πριν την έναρξη ισχύος αυτού του άρθρου 90 παρ. 3 Ν. 2362/1995 νομολογιακά έχει κριθεί ότι είναι ειδική σε σχέση με τη διάταξη του άρθρου 141 Ν. 4270/2014 και του άρθρου 91 εδ. α’ Ν. 2362/1995 αντίστοιχα, σχετικά με την έναρξη του χρόνου παραγραφής οποιασδήποτε αξίωσης κατά του Δημοσίου, τοποθετούμενη στο τέλος του οικονομικού έτους, μέσα στο οποίο γεννήθηκε και ήταν δυνατή η δικαστική επιδίωξη αυτής** (ΑΕΔ 32/2008 ΑΠ 182/2014, , Ολ.ΑΠ 29/2006, ΑΠ 372/2010).

**3.** Περαιτέρω, κατά το άρθρο 143 παραγρ β΄ Ν. 4270/2014 (και πριν την έναρξη ισχύος αυτού, κατ’ αρθρ. 93 περίπτ. β΄ Ν. 2362/1995) η παραγραφή διακόπτεται μεταξύ άλλων **και με την υποβολή στην αρμόδια δημόσια αρχή από την οποία μισθοδοτείται ο υπάλληλος αιτήσεως για την πληρωμή της απαιτήσεως των κατά του δημοσίου αξιώσεων,** οπότε η παραγραφή αρχίζει εκ νέου από τη χρονολογία που φέρει η έγγραφη απάντηση του διατάκτη της αρμόδιας για την πληρωμή της απαιτήσεως αρχής. Αν η δημόσια αρχή δεν απαντήσει η παραγραφή αρχίζει μετά πάροδο **έξι (6) μηνών από τη χρονολογία υποβολής της αιτήσεως**. Επίσης η παραγραφή διακόπτεται και με την υποβολή αίτησης προς το Νομικό Συμβούλιο του Κράτους για την αναγνώριση της απαίτησης, οπότε η παραγραφή αρχίζει εκ νέου από τη χρονολογία θεώρησης ή έγκρισης του οικείου πρακτικού του Νομικού Συμβουλίου του Κράτους. Αν δεν εκδοθεί πρακτικό, η παραγραφή αρχίζει μετά την πάροδο έξι (6) μηνών από τη χρονολογία υποβολής της αίτησης. Σε κάθε περίπτωση υποβολή δεύτερης αιτήσεως δεν διακόπτει εκ νέου την παραγραφή.

**Στο σημείο αυτό να επισημάνουμε ότι δεν δικαιολογείται οποιαδήποτε άρνηση υπηρεσιακών παραγόντων για την παραλαβή της άνω αίτησης, η οποία και λογίζεται ως παράβαση καθήκοντος κατά την ποινική και πειθαρχική του όρου έννοια.**

**4.** Όπως επίσης έχει κριθεί, η προβλεπόμενη από την προαναφερθείσα διάταξη του άρθρου 140 παρ 3 Ν. 4270/2014 (και προηγουμένως του άρθρου 90 § 3 Ν. 2362/1995) για τις πιο πάνω αξιώσεις των υπαλλήλων του Δημοσίου και των ΟΤΑ βραχυπρόθεσμη παραγραφή, ο χρόνος της οποίας είναι μικρότερος από το χρόνο παραγραφής που ισχύει κατ” αρθρ. 250 αρ. 6 και 17 ΑΚ, για τις παρόμοιες αξιώσεις των ιδιωτικού δικαίου υπαλλήλων και εργατών των ιδιωτικών επιχειρήσεων, καθώς και από τον οριζόμενο στο άρθρο 937 ΑΚ χρόνο παραγραφής των αξιώσεων από αδικοπραξία, έχει θεσπισθεί για λόγους γενικότερου δημοσίου συμφέροντος, η συνδρομή του οποίου δικαιολογεί την εισαγωγή εξαιρέσεων και διακρίσεων (Ολ.ΑΠ 3/2006, 23/2004, 11/2003) και συγκεκριμένα από την ανάγκη ταχείας εκκαθάρισης των σχετικών αξιώσεων και αντιστοίχων υποχρεώσεων του Δημοσίου, η οποία είναι απαραίτητη για την προστασία της περιουσίας και της οικονομικής κατάστασης αυτών.

Συνεπώς, και παρά τις αμφισβητήσεις που εγέρθηκαν και υποστηρίζονται από τη θεωρία και από σειρά κατά το παρελθόν τεκμηριωμένων δικαστικών αποφάσεων, η διάταξη αυτή δεν αντίκειται τόσο στην κατά το αρθρ. 4 § 1 του Συντάγματος αρχή της ισότητας, ούτε στην αποτελούσα ειδικότερη μορφή και εκδήλωση αυτής και καθιερούμενη με το αρθρ. 22 § 1 εδ. β’ αυτής αρχή της ίσης αμοιβής ή παρεχόμενη εργασία ίσης αξίας (ΑΕΔ 1/2012), καθώς και στις διατάξεις του αρθρ. 1 του Πρώτου Προσθέτου Πρωτοκόλλου της Ευρωπαϊκής Σύμβασης (που κυρώθηκε με το Ν.Δ. 53/1474) που επιβάλλουν το σεβασμό της περιουσίας του προσώπου, στην οποία περιλαμβάνονται και οι πάσης φύσεως μισθολογικές απαιτήσεις.

Στη διάθεση σας για κάθε περαιτέρω διευκρίνιση ή πληροφορία.

**ΚΩΝΣΤΑΝΤΙΝΟΣ Δ. ΠΕΝΤΑΓΙΩΤΗΣ**

**ΔΙΚΗΓΟΡΟΣ ΣΤΟΝ ΑΡΕΙΟ ΠΑΓΟ**

**ΝΟΜΙΚΟΣ ΣΥΜΒΟΥΛΟΣ ΠΟΕΥΠΣ**